¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Animalanak sacrificiot loqtañajj inamayakëjjewa (1-4)
-
Criston sacrificiot mä kutiki loqtasitapajj wiñayatakiwa (5-18)
-
Jakañar irpir mä machaq thaki (19-25)
-
Kunatï cheqäki uk sum uñtʼkasina juchan sarnaqañajj janipuniw walïkiti (26-31)
-
Aguantañatakejj Diosar confiyañaw wakisi (32-39)
10 Leyejja kuna suma bendicionanakatejj jutkani ukan chʼiwipakiwa, janiw cheqpachäki ukäkiti. Leyejja sapa mara loqtaski uka sacrificionakampejj janiw Diosar jakʼachasirinakarojj perfector tukuykaspati.
2 Uka sacrificionakatejj jaqenakar jan juchanir tukuyaspänjja, janiw sacrificionak jukʼamp loqtañajj wakisjjaspänti. Sacrificionak apapkäna ukanakatejj qʼomachatäjjapjjaspäna ukhajja, janiw juchanakapat jukʼamp juchañchasiñajj utj-jjaspänti.
3 Ukat sipansa uka sacrificionakajj juchanak sapa mara amtayañatakiwa.
4 Toronakana cabritonakana wilapajj janiw juchanak apaqkaspati.
5 Cristojj akapachar jutkäna ukhajja, Diosarojj akham sänwa: “‘Sacrificiompi ofrendampi janiw munkayätati, ukampis nayatakejj mä cuerpo wakicharapistajja.
6 Nakhantayat ofrendanaksa juchanakat loqtat ofrendanaksa janiw katoqkayätati’.
7 Ukatwa nayajj akham sista: ‘Nayajj juttwa. Nayatjja rollon qellqatawa. Diosajay, munañam luririw nayajj jutta’” sasa.
8 Nayraqatjja jupajj akham sänwa: “Jumajj janiw sacrificionaksa, ofrendanaksa, nakhantayat ofrendanaksa, juchanakat loqtat ofrendanaksa munkayätati, janirakiw ukanakjja sum uñjkayätati” sasa. Ukanakajj Leyirjam loqtat sacrificionakawa.
9 Jupajj sarakiwa: “Nayajj munañam luririw jutta” sasa. Payïrïki uk uttʼayañatakejja, nayrïrïki ukjja jupajj chhaqtayjjewa.
10 Jiwasanakajj Diosan uka “munañapatwa” qʼomachatätanjja, Jesucristojj cuerpop mä kutiki wiñayatak loqtasitap layku.
11 Taqpach sacerdotenakajj serviñ lugarapar sarasaw Diosar sapür servipjje, walja kutis pachpa sacrificionak loqtapkchejja, ukanakajj janipuniw juchanak qʼal apaqkaspati.
12 Cristojj wiñayatakiw juchanak laykojj mä sacrificio loqtäna, Diosan kupëjjaparuw qontʼasirakïna,
13 ukhatpachwa jupajj suytʼaski, enemigonakaparu kayunakapampi Diosajj takjjataykani ukapachkama.
14 Jupajj mä sacrificio loqtasakiw santor tukuyatäpki ukanakarojj wiñayatak perfector tukuyi.
15 Espíritu santow akham sasin qhanañchistu:
16 “Jehová Diosajj siwa: ‘Uka urunak qhepatjja aka pacto jupanakampejj luräjja. Leyinakajsti chuymanakaparuw uskuntäjja, amuyunakaparuw qellqantarakëjja’ sasa”.
17 Ukatsti saskakiwa: “Janirakiw juchanakapatsa jan wali luratanakapatsa jukʼamp amtasjjäti” sasa.
18 Ukhamasti Diosajj taqe uka juchanak perdonjje ukhajja, janiw juchanakat ofrendanak loqtañajj wakisjjeti.
19 Jilatanaka, Jesusan wilapjjarojj janiw Santísimo lugarar irpir thaknam mantañatjja pächasktanti.
20 Jupasti cortinsa paskaspa ukhamwa jakañar irpir mä machaq thaki jiwasatak jistʼarawayi. Uka cortinajj jupan cuerpopawa.
21 Niyakejjay Diosan utapjjar uttʼayat mä jachʼa sacerdotejj utjchistojja,
22 cheqa chuymampi taqe chuyma confiyasa Diosar jakʼachasipjjañäni, chuymanakasas jan wali concienciasas qʼomachatäjjewa, cuerponakasas qʼoma umampi jareqatäjjarakiwa.
23 Ukhamajj kuntï jiwasajj suytʼasktan ukjja, jan pächasis taqenir yatiyañatak chʼamachasiskakiñäni, Diosasti uka arsutanakap phoqapuniniwa.
24 Mayninakajj kunjamäsipkisa ukjja amuyapjjapuniñäni, ukhamat munasiñasa wali suma luräwinakasa jukʼamp utjañapataki.
25 Tantachäwinakasjja janirak jaytanukupjjañäniti, kunjamtï yaqhepanakajj jaytanukuñar yatitäpki ukhamjja, antisas maynit maynikam purapat chʼamañchtʼasipjjañäni, Diosan urupan jakʼankjjatap yatisajj jukʼamp uk lurapjjañäni.
26 Jiwasatejj kunatï cheqäki uk sum uñtʼkasina juchan sarnaqaskakstanjja, juchanakasatakejj janiw kuna sacrificios utj-jjeti,
27 jan ukasti wali ajjsarkañ juchañchäwi suyañakiw utj-jje. Diosan aqkir colerasiñapajj jupa contra saytʼirinakaruw tʼunjani.
28 Khititejj Moisesan Leyip jan phoqki ukajja, paya jan ukajj kimsa testigonakan qhanañchatapjjaruw jan sinttʼasis jiwayat uñjasi.
29 ¿Jumanakajj kamsapjjasmasa? Mä jaqetejj Diosan Yoqapar takichasispa, jupar santor tukuyki uka pacton wilaparus jukʼa valoranit uñjaspa, espíritu santon wali khuyapayasiñaparus jiskʼacharakispa ukhajja, ¿janit uka jaqen jukʼamp castigatäñapajj wakiskaspa?
30 Kuntï Diosajj siskäna uk jiwasajj yattanwa, jupajj akham sänwa: “Nayaw phoqsusiskäjja, nayaw ukhamat ukham kuttʼayaskäjja” sasa. Qellqatanjja sarakiwa: “Jehová Diosaw markaparojj juchañchani” sasa.
31 Jakkir Diosan amparapar jaltʼañajj wali ajjsarkañapuniwa.
32 Nayra urunakat amtasisipkakim, Diosan qhanap katoqapkayäta uka qhepatjja, jumanakajj kunayman tʼaqesiñanakan uñjaskasas wali chʼamamp saytʼasisaw aguantapjjayätajja.
33 Awisajj jaqenak nayraqatan jiskʼachata tʼaqesiyata ukhamaw uñjasipjjayätajja, awisasti ukhamanakan uñjasirinakamp chikarakiw tʼaqesipjjayätajja.
34 Khitinakatejj carcelan llawintatäpkäna ukanakatsa sinttʼasipjjayätawa. Jumanakatakejj jan tukuskir jukʼamp suma bendicionanakaw utji, uk yatisaw kunanakatï utjapktam ukanak aparatas kusisitakïpjjayätajja.
35 Ukhamajj jan ajjsartʼas parlasipkakim, ukham lurapjjatamatjja jukʼamp suma pago katoqapjjäta.
36 Jumanakan aguantapjjañamajj wakisiwa, ukhamat Diosan munañap lurasajja, kuntï jupajj arskäna uk katoqapjjañamataki.
37 “Mä jukʼa tiempompitjja”, “khititï jutaski ukajj purininiwa, janiw qheptʼankaniti”.
38 “Ukampis cheqapar servirijajj nayar confiyatap laykuw jakani”, “jupatejj nayat jitheqtanejja janiw jupajj kusisiyjjetaniti”.
39 Jiwasanakajj janiw Diosat jitheqtirinakäpktanti, ukhamat tʼunjatäñasataki, jan ukasti Diosar confiyirinakäpjjtanwa, ukhamat jakañanakas jan aptʼasiñasataki.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Hebreos 10
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg
ayr_Latn ayr_Latn ayr_Latn unk ayr_Latn unk ayr_Latn unk ayr_Latn unk ayr_Latn unk ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn eng_Latn